33. schôdza NR SR - 5.deň - B. popoludní
Dátum: 2025-04-01
Poslanec: Krúpa, Juraj (SaS)
Druh vystúpenia: Vystúpenie v rozprave

103. Ďakujem, pán predsedajúci. Dámy a páni, študoval som si ten materiál, tú správu, ktorá má tuším 52 strán. Celkom som sa tam snažil z toho vyčítať niektoré veci, ktoré ma zaujímali. Bohužiaľ, musím konštatovať, že ten materiál je veľmi formalistický, technický, bez nejakých konkrétnych výsledkov alebo cieľov, ktoré si Slovenská republika stanovuje, a tie výsledky, ktoré chce opísať, že sú ako nejaké úspechy, tak sú naozaj veľmi všeobecne popísané. Skôr ako akési zámery tejto vládnej koalície, ktoré chce presadzovať v rámci zahraničnej politiky na všetky štyri svetové strany, a teda tie klasické hry typu, že však my vlastne máme so všetkými všetko dobré a aj ten plyn bude a podobné. Musím povedať, že to vlastne odzrkadľuje takú tú politiku Slovenska, ktorú momentálne vykonávame v rámci Európskej únie, ktorú by som nazval oportunistickú, farizejskú, ktorá je plná urážok, hoaxov, fráz a gest. Je aj v kontexte aktuálnej situácie so slintačkou a krívačkou alebo očakávaným uvalením ciel zo Spojených štátov na automobilový priemysel, ktorý postihne Slovenskú republiku, naozaj smutné sa na to pozerať, akým spôsobom postupuje Slovenská republika a premiér Robert Fico. Je to totižto tak, že na jednej strane využíva všetky tieto populistické nálady voči Bruselu, nazýva ho nejakým byrokratickým molochom a potláčateľom nejakých národných záujmov a všetkého možného a ja neviem, protislovenských byrokratov a úradníkov, ktorí nevnímajú tie špecifiká, a tak ďalej a tak ďalej a sú tam, samozrejme, aj oveľa horšie invektívy, ktoré používa, dokonca aj také tie nevydarené, nemiestne vtipy, ako sme videli dnes či včera so šéfkou Európskej komisie Ursulou von der Leyen, kde narážal na svoje stretnutie s Elonom Muskom, z čoho nám priniesol asi toľko, ako nám priniesol z Číny, Brazílie alebo z iných krajín. Čiže dokopy nič, len fotka s nejakým pohlavárom. Musím konštatovať, že sa chová Fico ako taký žobrajúci mních. Ako taký ten, ktorý chodí, síce si akože vynadáva, ponadáva, ale keď treba, tak príde žobrať. Príde žobrať. Keď treba odškodnenie za slintačku a krívačku, ide do Bruselu. Keď máme problém s plynom, tak ide do Bruselu. Keď máme problém s clami, ide do Bruselu. A tam žobre. Ale zároveň je ten, ktorý najviac kritizuje, najviac sa vyjadruje oportunisticky, agresívne voči Európskej únii. A toto presne vnímajú spoločne s jeho tzv. politikou na všetky štyri svetové strany, ktorá smeruje len na jeden smer, a to je na východ. A potvrdil to aj svojou vianočnou návštevou v Kryme, teda v Kremli, kde dal jasne najavo, čo si myslí o Európskej únii, o spoločnom postupe, spoločných hodnotách, princípoch, na ktorých je Európska únia postavená. Jednoducho, všetkých opľul a opľúva ich dodnes. Je mu dobrá len vtedy, keď funguje ako nejaký peniazovod, ako nejaký mešec, ktorý sa zatrasie, že keď má nejaký problém, aby ho vytiahol z prúseru. Zároveň sa ale začína Robert Fico stávať aj obeťou vlastných hoaxov a dezinformácií, resp. toho, na čom vyrástol počas covidu, na čom vyrástol aj počas vojny na Ukrajine, a to ho začína aj teraz kváriť. Veď tu máme napríklad pána Blahu, ktorého spomínal pán kolega Škripek, ktorý chodí do Moskvy po noty, tak ten teraz začal šíriť, že slintačka a krívačka prišli z Bruselu a z Ukrajiny. Tak aj z Bruselu, aj z Ukrajiny, ja neviem, to je jedno. Každopádne, prišli z oboch smerov, aby zničili Slovensko a Maďarsko. Ale potom tu máme vyjadrenia, že, preboha živého, len nešírme hoaxy a dezinformácie o tom, lebo to je veľmi vážne. To je veľmi vážne, správajme sa zodpovedne, lebo toto je vážna situácia. Ako keby ten covid nebola vážna situácia. A pritom má vlastných ľudí, takého Bombica, ktorého si živí, ktorému poslal vládny špeciál, ktorému tu vybavuje všetky vymoženosti, ktoré sú, ktorý sa tu dnes bol poprechádzať, provokovať, ktorý ešte má aj platený byt tu v Bratislave, tak, samozrejme, vieme, z akých zdrojov. Tak takíto, títo môžu šíriť tieto hoaxy a dezinformácie, ale vidí, že začína ho to trošku doháňať, lebo nevie, ako sa s tým vysporiadať. Takisto izoláciu Slovenskej republiky naznačuje aj ďalšie vyjadrenie, a to je vyjadrenie fínskeho prezidenta Alexandra Stubba, ktorý, toto vyjadrenie ináč... jak by som povedal, teraz toto vyjadrenie poskytol po návšteve Donalda Trumpa v Spojených štátoch amerických, kde s ním rokoval, samozrejme, o situácii v Európe, na Ukrajine a podobne. A povedal, že prišiel čas na tzv. EÚ plus-mínus. Plus-mínus. To znamená plus Nórsko, Island, Veľká Británia, mínus Maďarsko a Slovensko. Vedia prečo. Vedia to veľmi dobre. Aj tá správa, ktorú ste tu predložili, nič nehovorí, žiadne výsledky, ktoré sa vám podarilo dosiahnuť, nemá. Sú to slabé výsledky, tam nič nie je. Takže to jasne dokazuje, že sme na periférii, že s nami nerátajú. Dokazuje to aj to, že my tu nejakým spôsobom hovoríme o tom, že by sme mali posilniť obranyschopnosť Európy a Európskej únie. V podstate sa hovorí o posilnení obranyschopnosti Európy, pretože do toho rátame tú EÚ plus, s ktorou vy sa nechcete stretávať. Veľká Británia a Nórsko sú pre vás vojnoví štváči. A toto dokazuje, že my sa dostávame na absolútnu perifériu, do izolácie, do izolácie v rámci Európskej únie. Len mi povedzte, pán Blanár, koľko vrcholných predstaviteľov teraz očakávate v najbližšej dobe na Slovensku. Vrcholných predstaviteľov členských krajín EÚ alebo predstaviteľov samotnej inštitúcie Európskej únie. O čom s nimi budete rokovať? Pochybujem, že sú tu nejakí na ceste. Taktiež spomeniem napríklad kancelára Merza, ktorý už dnes oznámil, že keď sa mu podarí zostaviť vládnu koalíciu, ktorá bude čoskoro, tak chce riešiť situáciu s tzv. porušovateľmi, a nemenoval koho, ale my vieme veľmi dobre, porušovateľmi práva, princípov a hodnôt Európskej únie a chce ich riešiť zásadne a rázne aj podľa Lisabonskej zmluvy. A presne tým myslí Slovensko a Maďarsko. A to znamená zastavenie eurofondov, zastavenie hlasovacieho práva a podobne. Vy môžte sa tváriť, že zahlasujete v Bruseli za hocičo, lenže veľmi dobre vedia, akým spôsobom sa tu správame, čo tu robíme a akým spôsobom pristupuje táto vláda k Európskej únii a zahraničnej politike. A ja sa vás ešte opýtam ďalšiu vec okrem tých hybridných hrozieb, povedzte mi ktorá členská krajina Európskej únie má tzv. tú politiku na štyri svetové strany. Takéhoto typu, ako má Slovensko. Ja o žiadnej neviem. Sú, samozrejme, všetky krajiny Európskej únie, ktoré, samozrejme, si snažia presadiť svoje záujmy na všetky štyri svetové strany, ale vedia, kde je sever. Lenže vy to neviete. Ja vám poviem, ja poznám dve krajiny, ktoré majú tzv. politiku na všetky štyri svetové strany, a je to Srbsko ako nasledovateľ Titovho režimu a India. Ale ani jedna z týchto krajín nie je členskou krajinou EÚ ani NATO. Vy tu hovoríte ešte o tom, že ste zastavili v tej správe podporu z vládnej úrovne vývozu vojenského materiálu na Ukrajinu. No to tiež nie je pravda. To tiež nie je pravda. Keď sa budeme baviť o KONŠTRUKTE Defence alebo ZVS, klamete národ, tak ako klamete vždy, klamete ráno, na obed, večer aj v noci, ešte aj vo snoch klamete. Pretože toto sú štátne alebo pološtátne firmy, ktoré vyvážajú vojenský materiál a prekonali aj predošlé vlády asi o 100 % vo vývoze. Klamete! Takisto čo sa týka sankcií alebo čo sa týka plynu. Veď vy chcete čo vyrokovať, veď ste videli, čo sa stalo teraz v Sudži v Rusku? Vy chcete vyrokovať nejaký kontrakt na dovoz plynu, že ten plyn budete platiť už dopredu a keď ho niekto vyhodí do luftu, kto bude platiť za ten plyn? Kto nám potom ten plyn dodá tade? A tak ďalej. Nemám, bohužiaľ, už viac času, ja by som vám vedel o tom rozprávať, ten materiál je strašne dlhý, je toho strašne veľa, ale veľmi slabý výkon, pán minister, veľmi slabý.